કૃષ્ણે જે કહ્યું તેની પુષ્ટિમાં ભીષ્મ, દ્રોણ વગેરે પણ પોતાનો મત કહી ચૂક્યા છે. ભગવાન વેદવ્યાસ પણ આ વિષ્ટિસભામાં હાજર છે. એ પણ અગાઉ દુર્યોધનને સંબોધી ચૂક્યા છે. વ્યાસ એ મહાભારતના પ્રણેતા છે.સાથે જ એ મહાભારત દ્વારા પોતાના જ વંશની વાત કરી રહ્યા છે . કારણ કે ધૃતરાષ્ટ્ર.પાંડુ અને વિદુર તેમનાં જ સંતાનો છે. વ્યાસ કવિ તરીકે અને વ્યાસ પાત્ર તરીકે એમ બેવડી ભૂમિકામાં છે: પણ કવિ પોતાના પાત્રને ક્યાંય વધારે ઉપસાવતા નથી.આટલી હદે વ્યાસ સજગ છે. આપણે ઘણી નવલકથાઓમાં આત્મકથાના અંશો જોઇએ છીએ. આ મહાકાવ્યમાં વ્યાસ પોતાની જ કુલકથા આલેખે છે. છતાં તેઓ કેટલા નિરપેક્ષ રહી શક્યા છે ! આ તટસ્થતા એક સ્વતંત્ર અભ્યાસવિષય છે.